القدس او بيت المقدس مدينه فى وسط فلسطين الحاليه فوق تل صخرى". سكنها الكنعانيون من ازمنه قديمه. ليها اهميه دينيه عند اتباع الديانات الابراهيميه التلاته:الاسلام، و اليهوديه و المسيحيه. فيها القبر المقدس اللى بيعتبر المسيحيين ان المسيح اتدفن فيه ، و فيه الجامع الاقصى اللى المسلمين بيعتبروه المكان اللى اسرى ليه النبى محمد و كان اول القبلتين، وفيها حائط البراق اللى بيعتبره اليهود انه مبنى من حجاره اتاخدت من هيكل سليمان. القدس متقسمه قسمين : القدس القديمه و القدس الجديده. الاولى حواليها سور بناه السلطان العثمانلى سليمان القانونى سنة 1541. القدس فيها كنايس و اديره للطوايف المسيحيه المختلفه كتير منها ف الحى المسيحى. بيتقال ان تاريخها بيرجع للقرن الخمستاشر قبل الميلاد و فى التاريخ التوراتى كانت عاصمة الملك داود و ان ابنه سليمان بنى فيها هيكله المعروف بـ هيكل سليمان. استرجعت مجدها بعد ما الامبراطور قسطنطين الاول اعتنق المسيحيه. فتحها المسلمين سنة 638 و اخدوها من البيزنطيين و غزاها الصليبيين فى 15 يوليه 1099 وقت الحمله الصليبيه الاولى و بقت عاصمة مملكة بيت المقدس اللى كانت بتضم مدن تانيه منها عكا و يافا و غيرها.